CELEX: 32021R1444
Language: et
Date: 2021-06-17 00:00:00
Title: Komisjoni delegeeritud määrus (EL) 2021/1444, 17. juuni 2021, millega täiendatakse Euroopa Parlamendi ja nõukogu direktiivi 2014/94/EL elektribusside laadimispunktide standardite osas (EMPs kohaldatav tekst)

6.9.2021   
               
               
                  ET
               
               
                  Euroopa Liidu Teataja
               
               
                  L 313/1
               
            
         KOMISJONI DELEGEERITUD MÄÄRUS (EL) 2021/1444,
         17. juuni 2021,
         millega täiendatakse Euroopa Parlamendi ja nõukogu direktiivi 2014/94/EL elektribusside laadimispunktide standardite osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. oktoobri 2014. aasta direktiivi 2014/94/EL alternatiivkütuste taristu kasutuselevõtu kohta, (1) eriti selle artikli 4 lõiget 14,
         ning arvestades järgmist:
         
                     (1)
                  
                  
                     Direktiivis 2014/94/EL on sätestatud, et laadimispunktide ja tanklate koostalitluse tehnilised kirjeldused peaksid olema kindlaks määratud Euroopa või rahvusvahelistes standardites. Veel vastu võtmata standardite puhul peaks standardimine põhinema väljatöötamisel olevatel standarditel.
                  
               
                     (2)
                  
                  
                     Vastavalt Euroopa Parlamendi ja nõukogu määruse (EL) nr 1025/2012 (2) artikli 10 lõikele 1 taotles komisjon, (3) et Euroopa Standardikomitee (CEN) ja Euroopa Elektrotehnika Standardikomitee (Cenelec) töötaksid välja ja võtaksid vastu asjakohased Euroopa standardid või muudaksid kehtivaid Euroopa standardeid maantee- ja meretranspordi ning siseveeliikluse elektrivarustuse kohta, maanteetranspordi vesinikuvarustuse kohta ning maantee- ja meretranspordi ning siseveeliikluse maagaasi- ja biometaanivarustuse kohta.
                  
               
                     (3)
                  
                  
                     Pärast komisjoni taotluse M/533 rakendamist on CEN ja Cenelec välja töötanud standardid, mis sisaldavad direktiivi 2014/94/EL II lisa punktis 1.6 osutatud elektribusside laadimispunktide tehnilisi kirjeldusi.
                  
               
                     (4)
                  
                  
                     CEN ja Cenelec on komisjonile teatanud, et elektribusside vahelduvvoolul töötavate tava- ja kiirlaadimispunktide jaoks sobivad kõige paremini standardis EN-62196-2 kirjeldatud 2. tüüpi pistikühendused.
                  
               
                     (5)
                  
                  
                     CEN ja Cenelec on komisjonile teatanud, et elektribusside alalisvoolul töötavate tava- ja kiirlaadimispunktide jaoks tuleks kasutada standardis EN 62196-3 kirjeldatud kombineeritud laadimissüsteemi „Combo2“ pistikühendusi.
                  
               
                     (6)
                  
                  
                     CEN ja Cenelec on komisjonile teatanud, et koostalitlusvõime tagamiseks tuleks standardi EN 61851-23–1 kohaselt elektribusside 4. režiimi juhtivusliku laadimissüsteemi kontaktliidese automaatseadmete suhtes kohaldada standardit EN 50696. See standard koos eespool nimetatud standarditega mängib tulevikus olulist rolli elektribusside kasutuselevõtul linnades.
                  
               
                     (7)
                  
                  
                     Vastavalt Euroopa Parlamendi ja nõukogu direktiivile (EL) 2019/1161 (4) reserveeritakse heitevabadele bussidele 2021.–2025. aastal kuni 22,5 % ja 2026.–2030. aastal 32,5 % riigihangete minimaalsetest riiklikest eraldistest. Kuna üha rohkem ühistranspordiasutusi ja käitajaid läheb nende eesmärkide saavutamiseks üle heitevabadele bussidele, muutub hädavajalikuks sõidukite ja laadimistaristu täielik koostalitlusvõime.
                  
               
                     (8)
                  
                  
                     Selleks et luua tootjatele ja käitajatele võrdsed võimalused ning võimaldada mastaabisäästu, tagades seejuures avatuse tehnoloogilistele lahendustele, tuleks tagada elektribusside eri laadimisliikide koostalitlusvõime. See peaks veelgi suurendama aruka laadimise kasutamist, sealhulgas V2G-süsteemi teenuste kasutamist.
                  
               
                     (9)
                  
                  
                     Liikmesriikide eksperdid, kellega konsulteeriti alternatiivkütuste taristu komitee ja liikmesriikide transpordiatašeede kaudu, andsid nõu käesolevas delegeeritud õigusaktis käsitletavate Euroopa standardite ja tehniliste kirjelduste kohta.
                  
               
                     (10)
                  
                  
                     Seega peaks komisjon direktiivi 2014/94/EL II lisa punkti 1.6 vastavalt täiendama ja muutma, osutades CENi ja Ceneleci koostatud Euroopa standarditele ja tehnilistele kirjeldustele.
                  
               
                     (11)
                  
                  
                     Kui uusi direktiivi 2014/94/EL II lisas kindlaks määratud tehnilisi kirjeldusi tuleb rakendada delegeeritud õigusaktidega, tuleb järgida 24-kuulist üleminekuaega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Direktiivi 2014/94/EL II lisa punktis 1.6 osutatud elektribusside laadimispunktid varustatakse koostalitluse eesmärgil järgmiselt:
            
                        —
                     
                     
                        vahelduvvoolul töötavad elektribusside tava- ja kiirlaadimispunktid varustatakse vähemalt standardis EN 62196-2 kirjeldatud 2. tüüpi pistikühendustega;
                     
                  
                        —
                     
                     
                        alalisvoolul töötavad elektribusside tava- ja kiirlaadimispunktid varustatakse vähemalt standardis EN 62196-3 kirjeldatud kombineeritud laadimissüsteemide „Combo 2“ pistikühendustega;
                     
                  
                        —
                     
                     
                        standardi EN 61851-23–1 kohaselt elektribusside 4. režiimi juhtivusliku laadimissüsteemi kontaktliidese automaatseade, taristule paigaldatud vastav automaatne ühendusseade (ACD) (vooluvõttur), sõiduki katusele paigaldatud ACD, sõiduki alla paigaldatud ACD ja laadimispunkti paigaldatud ACD, mis ühendub sõiduki küljega või katusega, peavad olema varustatud standardis EN 50696 määratletud mehaaniliste ja elektriliste liidestega.
                     
                  
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 26. septembrist 2023.
            Käesolevat määrust kohaldatakse üksnes selliste elektribusside laadimispunktide suhtes, mis paigaldatakse pärast käesoleva määruse kohaldamise kuupäeva.
            Määrust ei kohaldata trollibusside õhuliini (kontaktõhuliini) laadimistaristu suhtes.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 17. juuni 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 307, 28.10.2014, lk 1.
         
            (2)  Euroopa Parlamendi ja nõukogu 25. oktoobri 2012. aasta määrus (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (ELT L 316, 14.11.2012, lk 12).
         
            (3)  M/533 – komisjoni 12. märtsi 2015. aasta rakendusotsus C(2015) 1330 final standardimistaotluse kohta, mis on esitatud Euroopa standardiorganisatsioonidele Euroopa Parlamendi ja nõukogu määruse (EL) nr 1025/2012 kohaselt Euroopa alternatiivkütuste taristu alaste standardite koostamise kohta.
         
            (4)  Euroopa Parlamendi ja nõukogu 20. juuni 2019. aasta direktiiv (EL) 2019/1161, millega muudetakse direktiivi 2009/33/EÜ keskkonnasõbralike ja energiatõhusate maanteesõidukite edendamise kohta (ELT L 188, 12.7.2019, lk 116).